་དཔལ་རྩ་རྒྱུད་ལ་སོགས་པའི་མདོ་སྡེ་མང་པོ་ནས་ལུང་བསྟན། འཁྲུངས་པའི་ཡུལ་ལྷོ་ཕྱོགས་བེ་ཏིའི་རྒྱལ་ཁམས། རིགས་བྲམ་ཟེར་འཁྲུངས་ནས། ལྟས་མཁན་རྣམས་ཀྱིས་ལོ་བདུན་ན་འཆི་བར་ལུང་བསྟན་པས། ཕ་མ་དངས་ཏེ་དུས་འཁོར་དངབཅས་ལྗོངས་རྒྱུར་བརྫངས་པ་ན་ལེནྡྲར་སླེབས། རིག་བྱེད་སྟོན་པས་སློབ་དཔོན་སྒྲ་གཅན་འཛིན་བཟང་པོ་མཉེས། རྨ་བྱ་ཆེན་མོ་ལ་བརྟེན་ནས་འཆི་བ་འཇོམས་པའི་ཆོ་ག་མཛད་ལོ་དྲུག་བརྒྱ་ཐུབ། དེར་ཆོས་འདུས་བ་ལ་རབ་ཏུ་བྱུང་ཞིང་བསྙེན་པར་རྫོགས་པའི་མཚན་ནི་ནཱ་གརྫུ་ནའམ། རིག་པའི་གནས་ཐམས་ཅད་ལ་མཁས་ཤིང་མཁན་པོ་མཚམས་མཛད་པའི་དུས་དགེ་འདུན་གྱི་གཉེར་གཏད། དུས་དེའི་ཚེ་བིརྻ་པ་སྤྲང་པོ་ཤིན་ཏུ་རོད་ངན་པ་བུ་དང་ཆུང་མ་དང་བཅས་པ་ཞིག་ཏུ་མཛད་ནས། ན་ལེནྡར་དགེ་འདུན་གྱི་ཞལ་ལྟ་བ་ལ་ཚ་བ་བསླངས་པས་མ་སྟེར་ནས། དེས་བཀྲེས་སོ་ཞེས་གཡས་སུ་འགྱེལ་བ་ན། ན་ལེནྡའི་གཙུག་ལག་ཁང་གཡས་སུ་ཡོ། གཡོན་དུ་འགྱེལ་བ་ན་གཡོན་དུ་ཡོ་ནས། གཙུག་ལག་ཁང་འཇིག་ཏུ་ཆ་ནས་ཐམས་ཅད་སྐྲག་པ་ན། ཀླུ་སྒྲུབ་ཀྱིས་དགོངས་ཏེ། ཁྱེད་སངས་རྒྱས་པ་ལགས་པས་བཟོད་པར་མཛད་དུ་གསོལ་ཞེས་ཞུས་པས་བཟོད་པར་བཞེས། གཙུག་ལག་ཁང་ལ་སྐྱོན་མ་བྱུང་། སློབ་དཔོན་དེའི་གསོལ་བ་ན་མ་གཅིག་ཆག་པ་དེས་ལོ་བཅུ་གཉིས་སུ་ཆར་མ་བབས་ནས་མུ་གེ་ཉམ་ང་བ་བྱུང་དུས། སློབ་དཔོན་ཀླུ་སྒྲུབ་ཀྱིས་གསེར་འགྱུར་གྱི་རྩིས་ལྕགས་གསེར་དུ་བསྒྱུར་ཏེ་བཙོངས་པས་དགེ་འདུན་རྣམས་འཚོའོ། །མཁན་པོ་མཚམས་གྲོལ་བ་ན་མཐའ་སྐོར་དུ་མིའི་རུས་པ་ཕུང་ངེ་གཟིགས་པས་ཅི་ཉེས་གསུངས། དེ་ལྟར་གསོལ་བས་ངའི་དགེ་འདུན་རྣམས་ལ་སྐྱོན་མེད་དམ་གསུངས། དེ་ལྟར་བགྱིས་པས་མ་ནོངས་སོ་ཞུས་པས་དེ་ལྟར་བྱ་མི་དགོས་ང་ལ་འདི་ལྟ་བུའི་ཐབས་ཡོད་པ་ཡིན་ཏེ་གསུངས་ནས་རི་མོར་བྲིས་པའི་བ་ལས་འོ་མ་བཞོས་པས་ཟད་རྒྱུ་མེད་པར་བསྟན། ཁྱོད་ཀྱི་དགེ་འདུན་ལོག་པའི་འཚོ་བ་ལ་སྦྱོར་འདུག་པས། དེའི་སྡིག་སྦྱོང་དུ་གཙུག་ལག་ཁང་བརྒྱ་རྩ་བརྒྱད་བཞེངས་གསུངས་ཏེ། སློབ་དཔོན་ཀྱིས་ཀྱང་མཁན་པོའི་བཀའ་བཞིན་བསྒྲུབས། མཐར་མཁན་པོ་བརྟུལ་ཞུགས་ཀྱི་སྤྱོད་པ་མཛད་པར་བཞེད་ནས་ན་ལེནྡ་སློབ་དཔོན་ལ་གཏད་ནས། པཎྜི་ཏ་བདུན་བརྒྱའི་ཚོགས་དཔོན་མཛད་དེ་བཞུགས་སོ། །དེ་ནས་རིང་པོར་མ་ལོན་པར་ཆུ་བོ་གཱངྒའི་འགྲམ་དུ་མུ་མེན་གྱི་རྡོ་ལ་བྱ་རོག་གི་མགོ་ཅན་གྱི་ལྷ་ཞིག་རང་བྱུང་སྟེ། ཀླུ་སྒྲུབ་ཀྱིས་མཁྱེན་ནས་ནཱ་ལེནྡར་སྤྱན་དྲངས། དགེ་འདུན་ཆོས་སྟོན་གསོལ་བའི་ཕུད་ཀྱིས་མཆོད་པ་ལ། ནམ་གཅིག་ཕུད་བཅད་ནས་མ་འཁྱོལ་བའི་བར་དུ་ཁྱིས་ཁྱེར་བ་དང་། སློབ་དཔོན་གྱི་རྨི་ལམ་དུ། མི་འདིས་ངའི་ཟས་སྐལ་བཅད་དེ་ང་མ་དགའ་ཟེར། དཔྱད་པ་དང་ཁྱེད་ཚོས་ཆོས་སྐྱོང་ལ་ཕུད་མི་སྐྱེལ་བ་ངན་བྱས་པས། ཁོ་ན་རེ། ངས་ཕུད་བཅད་དེ་བཞག་པ་ཁྱིས་ཟོས་པ་ཡིན། ཁོ་རང་གི་བཟའ་རྒྱུ་ཡང་གཉེར་མི་ཡོང་བས་ཆོས་སྐྱོང་དང་ཟེར་སྐུ་ལ་ཐང་པ་བརྒྱབ་པས་དང་པོའི་སར་བཞུད་དོ། །དེ་དགེ་འདུན་གྱིས་སློབ་དཔོན་ལ་གསོལ། སློབ་དཔོན་གྱིས་དེར་བྱོན་ནས་གསོལ་བ་བཏབ་པས། རྨི་ལམ་དུ་མི་ནག་པོ་གཅིག་ན་རེ། ང་དེར་མི་འོང་ཁྱོད་ལྷོ་ཕྱོགས་རྒྱ་མཚོའི་འགྲམ་ན་ཕྱག་བཞི་པའི་རྡོ་སྐུ་ཡོད། དེ་ངའི་དཔོན་ཡིན་དེ་སྤྱན་དྲོངས་ཟེར། དངོས་གྲུབ་བསིལ་བའི་ཚལ་འདི་ན་ལེནྡའི་ལྕགས་རིར་ཡོད་པས་དེར་ཕྱིན་ལ་ཁྱོད་ཀྱི་སྲུང་མ་བྱེད་ཟེར། སློབ་དཔོན་གྱི་ཕྱོགས་སུ་བྱོན། དེ་བཞིན་དུ་འདུག་པ་ལ་གསོལ་བ་བཏབ་པས་མི་འོང་འདྲ་འབག་གྱིས་བསྟན་པ་སྲུང་བར་འགྱུར་རོ་ཟེར་ལོག་སྟེ་དེ་བཞིན་མཛད་ཀུན་གྱི་བསྟན་སྲུང་དུ་ངེས་པ་དེ་ནས་སོ། །དེར་ཀླུའི་རྒྱལ་པོས་སྤྱན་དྲངས་ནས་ཤེས་རབ་ཀྱི་ཕ་རོལ་དུ་ཕྱིན་པའི་ཆོས་སྡེ་མུན་པ་ནས་གསེར་གྱི་གར་བུ་ཕྱུང་བ་བཞིན་བསྣམས་ཏེ་མཐར་ལྟ་བ་ཐམས་ཅད་བསལ་ནས་རབ་ཏུ་མི་གནས་པ་དབུ་མའི་གཞུང་བཙུགས། གསུམ་པ་ནི། ཆོས་བཟང་སྤྲིན་གྱི་ཡང་རྫོང་དུ་སྦས་པའི་རྒྱུད་སྡེ་དང་ཨོ་ཊི་ཡ་ནའི་གཙུག་ལག་ཁང་དང་བོད་རྣམས་ནས་རྒྱུད་དུ་མ་སྤྱན་དྲངས་པའི་ཁྲོད་ན་འདིའི་རྒྱུད་དུ་མ་བཞུགས་པ་ཡིན། དེ་ལྟར་ཚུལ་གཉིས་ཀྱི་ཐེག་པ་ཆེན་པོ་རྒྱས་པར་མཛད་ཅིང་ལོ་དུ་མ་ཞིག་བཞུགས་ནས་རང་གི་སློབ་མའི་མཆོག་ཤཱཀྱ་བཤེས་གཉེན་ལ་གདན་ས་གཏད་དེ་ལྷོ་ཕྱོགས་དཔལ་གྱི་རིར་དབེན་པ་ལ་གཞོལ་ལོ། །ཤཱཀྱ་བཤེས་གཉེན་གྱིས་ཀྱང་ཡུན་རིང་ཞིག་བསྐྱངས་ནས་པཎྜི་ཏ་ལྷའི་འབྱུང་གནས་ལ་གཏད་ཅིང་། དེས་མུ་སྟེགས་ཐམས་ཅད་ཕམ་པར་བྱས་པས་ཕྱིས་རྒྱལ་བའི་ལྷ་⁽1763⁾འབིར་བ་པ་དང་ཞི་བ་ལྷའི་མཁན་པོ་ཞེས་གྲགས། དཔལ་གྱི་རིར་ཀླུ་སྒྲུབ་མཇལ་དུ་བྱོན་ཞིང་ཡབ་སྲས་དེ་གཉིས་ཀྱི་སློབ་མའི་མཆོག་ཤོད་གཅིག་པར་གདམས་པ། དེས་ཀྱང་ཟག་ཟད་སྡེ་ལ་གཏད་དེ་བསྒོམས་པས་འབར་བའི་གཙོ་བོའམ་སྤྱོད་འཆང་⁽1763⁾ནག་པོ་སྤྱོད་པ་དང་མི་གཅིག་འདི་མཻ་ཏྲི་པའི་སྐྱེ་བ་སྔ་མའོ། ། མགོན་པོ་ཞེས་གྲགས་ལ། ཤཱཀྱ་བཤེས་གཉེན་འདས་ནས། ལྷོ་ཕྱོགས་སེངྒ་ལའི་གླིང་དུ་རྒྱལ་པོའི་ལྡུམ་རར་པདྨ་ལ་རྫུས་ཏེ་འཁྲུངས། འཁྲུངས་མ་ཐག་ཏུ་སློབ་དཔོན་ཀླུ་སྒྲུབ་གར་བཞུགས་ཞེས་དྲིས། རྒྱལ་པོ་དེའི་སྲས་སུ་བཟུང་ནས་བསྐྱེད་བསྲིངས་ཏེ་སློབ་དཔོན་གྱི་སྤྱན་སྔར་བྱོན། མགོན་པོ་ངག་གི་དབང་ཕྱུག་བསྒྲུབས་པས་གྲུབ་སྟེ་ཕྱི་ནང་གི་ཆོས་ཐམས་ཅད་མི་མཁྱེན་པ་མེད་པ་ཞིག་ཏུ་གྱུར་ཏོ། །རྒྱ་གར་ལྷོའི་ཕྱོགས་ན་མ་ཁོལ་ཞེས་བྱ་བ་དབང་ཕྱུག་གྲུབ་ནས་རྩོད་པ་ལ་མངལ་སྐྱེས་གང་གིས་ཀྱང་མི་ཐུབ་པའི་མཆོག་ཐོབ་པ་ཞིག་བྱུང་ནས། ལྷོ་དང་ཤར་ཕྱོགས་ཀྱི་སངས་རྒྱས་པ་ཐམས་ཅད་ཕམ་པར་བྱས་ཏེ་བསྟན་པ་བསྣུབས་ནས་ཡུལ་དབུས་དང་ནུབ་དང་བྱང་ལས་རྒྱལ་བར་བྱེད་དུ་འོང་བ་ན་ལེནྡར་སླེབས། མཁན་པོ་ལ་སོགས་པ་ཐམས་ཅད་ཀྱིས་བགྲོས་པས། ད་ལྟ་དཔལ་གྱི་རི་ལ་ཀླུ་སྒྲུབ་བཞུགས་པས། དེ་ལས་གཞན་སུས་ཀྱང་ཁོ་བོ་ཡི་རྩོད་པ་བཟློག་མི་ནུས་པར་ཤེས་ནས་ཐམས་ཅད་མྱ་ངན་གྱིས་ནོན་ཡིད་ཁོང་དུ་ཆུད་ནས་འདུག་པའི་དུས་སུ། མཁན་པོའི་རྨི་ལམ་ན། མི་ནག་པོ་ཆེན་པོ་ཞིག་བྱུང་ནས། ངའི་སྤྱི་བོར་མུ་སྟེགས་ཀྱིས་སེང་ལྡེང་གི་ཕུར་བུ་ལ་སའི་སྙིང་པོ་ལན་འབུམ་བཏབ་པས་ངའི་ནུས་པ་མནན་གྱི། དེ་ཕྱུང་ལ་བདེ་མཆོག་མགོན་པོའི་སྙིང་པོ་མང་དུ་ཐོན་ལ་ཁྲུས་གྱིས་ཤིག ཐུགས་ཀ་ནས་བྱ་རོག་ཅིག་སྤྲུལ་ནས་འོང་། དེའི་མགུལ་དུ་ཡི་གེ་ཐོགས་ལ་དཔལ་གྱི་རིར་ཕྱིན་ནས་ཀླུ་སྒྲུབ་སྤྱན་དྲངས་ཏེ་འོང་ཞེས་རྨིས་པས། ཇི་སྐད་བསྒོས་པ་བཞིན་བྱས་པས། དེ་ཁོ་ན་བཞིན་བྱུང་ནས་སྤྱན་འདྲེན་པའི་ཡི་གེ་མགུལ་དུ་བཏགས་ཏེ་བརྫངས་སོ། །བྱ་རོག་དེ་དཔལ་གྱི་རིར་སློབ་དཔོན་ཡབ་སྲས་ཀྱི་གཏོར་སྟེགས་སྟེང་དུ་བབས་ནས་སྐད་སྒྲོགས་པ་གཟིགས་ནས། ཨརྻ་དེ་བས་བཀྲོལ་ཏེ་བཀླགས། སློབ་དཔོན་གྱིས་མུ་སྟེགས། ཨཱརྻ་དེ་བས་སངས་རྒྱས་པའི་ཕྱོགས་བཟུང་སྟེ་རྩོད་པས། ཨརྻ་དེ་བ་རྒྱལ། དེར་སློབ་དཔོན་གྱིས་དེས་དེ་ཐུབ་པར་མཁྱེན་ཏེ་འདུལ་བ་པོར་སྟོན་པས་ལུང་བསྟན་པའང་དགོངས་ནས་བརྫངས་ལ། དེས་ན་ལེནྡར་ཤིང་ཁུར་གྱི་གསེབ་ཏུ་རབ་བྱུང་བའི་ཆས་སྦས་ཏེ་བརྫུས་ནས་བྱོན་པས་ནང་དུ་ཚུད་དེ་རྩོད་པས་མུ་སྟེགས་པ་དེ་ཕམ་པར་བྱས་ཤིང་། མ་ཁོལ་ལུང་བསྟན་པའི་མདོ་བསྟན་པས། དད་པས་རབ་ཏུ་བྱུང་ཞིང་བསྙེན་པར་རྫོགས། སངས་རྒྱས་པའི་བསྟན་པ་ལ་སྦྱངས་པས་མཁས་པ་ཆེན་པོར་གྱུར་ཏེ་དཔའ་བོ་ཞེས་བྱའོ། །དེ་གཉིས་ལ་ཕག་མོ་གྲུ་པ། གཙོ་བོར་ཀླུ་དབྱངས་དང་། རྡོ་རྗེ་དྲིལ་བུ་པ། དེ་གཉིས་ཀྱིས་དུས་ཞབས་ཆེ་ཆུང་། དེས་རྡོ་རྗེ་གདན་པ་ཆེ་ཆུང་ཙ་མི་གསུམ་ཕྱི་མ་གཉིས་ཀྱིས་རྒྭ་ལོ་ལའོ་གསུངས། བླ་མ་ཞང་། དྲིལ་བུ་པ་ནས། ཨ་ཝ་དྷུ་ཏི་པ། ཆོས་⁽1763⁾ནག་པོ་སྤྱོད་པ་ཡིན། ཀྱི་རྡོ་རྗེ། བྱང་ཆུབ་བཟང་པོ། རྡོ་རྗེ་གདན་པ། ཨ་བྷ་ཡཱ་ཀ་ར། ཙ་མི། དེ་གཉིས་ཀྱིས་རྒྭ་ལོ་ལའོ་གསུངས། རྡོ་རྗེ་གདན་པ་ནི། སྔོན་དགེ་བསྙེན། རཏྣ་ཀཱ་ར་ཤནྟི་ཟེར་བ་རིག་པའི་གནས་དུ་མ་ལ་མཁས་པ་ཞིག་འཁོར་དང་བཅས་མ་ག་དྷར་སླེབས། དེར་རྒྱལ་པོའི་བློན་པོ་ཆེན་པོ་ཆོས་ལ་དད་པས། དེས་རབ་ཏུ་འབྱུང་བ་བསྐུལ་བ་བཞིན་རབ་ཏུ་བྱུང་སྟེ་རཏྣ་ཀ་ར་གུབྟ་ཟེར་རྡོ་རྗེ་གདན་དུ་བཞུགས་ནས། དུས་ཞབས་ཆེན་པོ་པ། ཛེ་ཏ་རི། ནཱ་རོ་པ། བྱ་བ་བཟང་པོ་སོགས་ལ་མདོ་དང་རྒྱུད་སྡེ་དཔག་ཏུ་མེད་པ་གསན། བསམ་གཏན་གྲུབ། མངོན་ཤེས་མངའ་བས་རྡོ་རྗེ་གདན་པ་མངོན་ཤེས་ཅན་ཟེར། ཕྱིས་པོ་ཏ་ལར་འབྱོན་དགོངས་ནས་འཁོར་མང་པོ་དང་བཅས་ཏེ་བྱོན། སཽ་རི་ཞེས་བྱ་བའི་ཡུལ་དུ་སླེབས། དེར་རྒྱལ་པོའི་རྨི་ལམ་ན་རྡོ་རྗེ་གདན་གྱི་བྱང་ཆུབ་ཆེན་པོའི་ཞལ་ནས་ངའི་བསྟན་པ་ལྷོ་ཕྱོགས་སུ་མ་བཏང་བར་ཟུངས་ཤིག་ཟེར་བ་རྨིས་པ་དང་། སློབ་དཔོན་འབྱོན་པར་འགྲིགས་ནས་རྒྱལ་པོས་ནན་གྱིས་གསོལ་བས་འཐེན་དེ་གཙུག་ལག་དུ་མའི་བདག་པོ་མཛད་དེ་བཞུགས་པས་སཽ་རི་པ་ཞེས་ཀྱང་གྲགས་སོ། །རྡོ་རྗེ་གདན་པ་ཆུང་བ་ནི། ཨ་བྷྱ་ཀཱ་ར་གུབྟ་སྟེ། རྒྱ་གར་ལྷོ་ཕྱོགས་ཨུ་ཊ་ཨ་ཤ་བྲམ་ཟེའི་རིགས་སུ་བལྟམས། རྡོ་རྗེ་རྣལ་འབྱོར་མ་མངོན་དུ་གྲུབ་མངོན་སུམ་བྱོན་ཀྱང་ངོ་མ་ཤེས་ནས་ཕྱིས་ས་སྡེ་བཙུགས་ནས་གསོལ་བ་བཏབ་པས་རྨི་ལམ་ཙམ་དུ་རྗེས་སུ་བཟུང་ནས་ཤིན་ཏུ་མཁས་པས་བི་ཀྲ་མ་ལ་ཤི་ལའི་མཁན་པོ་མཛད་པས། རྣམ་གནོན་ཚུལ་ཁྲིམས་ཀྱི་མཁན་པོ་ཞེས་ཀུན་ལ་གྲགས། རྡོ་རྗེ་རྣལ་འབྱོར་མས་རྗེས་སུ་གནང་བ་ལ་བརྟེན་ནས་གཞུང་འབུམ་ཕྲག་བརྩམས། དགུང་ལོ་བརྒྱ་དང་ཉེར་གཅིག་གི་བར་དུ་ཐུབ་པའི་བསྟན་པ་རྒྱས་པར་མཛད་པ་ཡིན། ཙ་མི་ནི། ཡུལ་མེ་ཉག་འགའི་ལུང་ལག་ཙ་མིང་མི་བ་ཡིན། དེ་རང་དུ་སྦྱངས་པ་དུ་མ་མཛད་དེ་ལོ་ཙཱ་བསླབ་ནས་རྒྱ་གར་དུ་བྱོན། རྡོ་རྗེ་གདན་པ་ཆེན་པོ་ལ་སོགས་པ་མཁས་པ་མང་པོ་བསྟེན། རིག་པའི་གནས་ལ་དུས་དེའི་ཚེ་གོང་ན་མེད་པའི་པཎྜི་ཏ་ཡིན། རྡོ་རྗེ་གདན་དང་ན་ལེནྡའི་བདག་པོ་མཛད། རྒྱ་གར་གྱི་རྒྱལ་པོ་མང་པོས་བླ་ཡི་མཆོད་གནས་སུ་བསྟེན། པཎྜི་ཏ་ཐམས་ཅད་ཀྱིས་བཏུད། བོད་དུ་བྱོན་ནའང་ལོ་ཙཱ་བའི་སློབ་མ་མང་དུ་བྱོན། མཚན་སངས་རྒྱས་གྲགས་པ་ཞེས་བྱ་བ་སྟེ་བོད་མི་རྒྱ་གར་དུ་སླེབས་པ་གཅིག་ལ་ཕོ་རྒོད་ཅེས་གྲགས་སོ། །ལྔ་པ་བོད་དུ་བྱོན་ཚུལ་ནི། དཔལ་རྒྭ་ལོས་སྤྱན་དྲངས། དེ་ནི་འཁྲུངས་ཡུལ་མདོ་སྨད་ཙོང་ཁ་ཡིན། རིགས་རྒྭ། སློབ་དཔོན་དབང་སྟོན་ཞེས་པ་ལ་མཁན་པོ་ཞུས། བསྙེན་པར་རྫོགས་དབུས་གཙང་དུ་བྱོན་སྦྱང་པ་འགའ་རེ་མཛད་ལོ་ཙཱ་མཐར་ཕྱིན་པ་བསླབ། རྒྱ་གར་དུ་བྱོན་རྒྱལ་པོ་ར་མ་པཱ་ལ་ལ་བབས། དེ་ན་རེ་ཁྱོད་ཆོས་འཚོལ་ན་ན་ལནྡྲེ་ན་པཎྜི་ཏ་མང་པོ་བཞུགས། དེ་ཐམས་ཅད་ཀྱི་གཙོ་བོ་ཙ་མི་པཎྜི་ཏ་ཡིན། དེ་རིག་པའི་གནས་ལྔ་ལ་མཁས་ཤིང་ཚེའི་དངོས་གྲུབ་བརྙེས་པ་ཡིན། ཁྱད་པར་བོད་ཀུན་དེར་བབས་པ་ཡིན་སོགས་གསུངས། ཙ་མི་བོད་པ་ཡིན། ང་རྒྱ་གར་བ་གཅིག་ལ་གཏུག་རང་དགོས། འོན་ཀྱང་བཀའ་ཆ་འཆོལ་བ་དང་པཎྜི་ཏ་རྩད་གཅོད་སྦྲགས་སོགས་ཐོང་སྐམ་ནས་བྱོན། ཆས་རྣམས་བཅོལ། རྒྱ་གར་བའི་པཎྜི་ཏ་ལ་སུ་ཆེ་ཟེར་དྲིས་པས་ཨ་བྷ་ཡ་ཆེ་ཟེར། དེ་ལ་གཏུགས། གཞན་སུ་ཆེ་བྱས་པས། ཝཱ་གི་ཤྭ་ར། དེ་ལའང་གཏུག ཙ་མི་ལ་མ་གསན། དེ་གཉིས་ཀ་ཙ་མི་དང་ཆོས་གསན་རེས་སུ་འདུག་ནས་ང་འཁྲུལ་དགོངས་ཏེ་ཙ་མི་ལ་གཏུགས་གདམས་ངག་ཀུན་གསན། གོ་མ་ས་ལར་ལོ་བདུན་སྒྲུབ་པ་མཛད། ཏིང་ངེ་འཛིན་བརྟན་པོ་སྐྱེས། དེའི་རྩལ་སྦྱོང་བ་དང་། ནུས་པ་བརྟག་པའི་ཆེད་དུ་བླ་མ་གཉིས་ལ་གཏུག་ནས་བསིལ་བའི་ཚལ་དུ་བསྒོམས་པས། མི་ནག་པོ་ཞིག་ཐུག་ནས་འཛིངས། ཏིང་ངེ་འཛིན་གྱིས་ཟིལ་གྱིས་མནན་པས་ནོན་ཏེ། སུ་ཡིན་དྲིས་པས། ང་འཇིག་རྟེན་པའི་མགོན་པོ་དུར་ཁྲོད་བདག་སྐྱོང་བ་ཞིག་ཡིན་ཟེར། ཁྱོད་འདུལ་བར་བྱེད་པའི་གཉེན་པོ་སུ་ཡིན་དྲིས་པས། ན་ལེནྡྲའི་མགོན་པོ་ཕྱག་བཞི་པ་དེའོ་ཟེར། ཁྱོད་གཅིག་པུ་ཡིན་ནམ་དྲིས་པས། དུར་ཁྲོད་བརྒྱད་ནའང་མགོ་བརྙན་བརྒྱད་དང་། དབུས་ཀྱི་དུར་ཁྲོད་ཆེན་པོ་བསིལ་བའི་ཚལ་འདི་སྐྱོང་མཁན་ཡིན། ངེད་རེ་རེ་ལ་འཁོར་ཤ་ཟའི་ཚོགས་གྲངས་ཀྱིས་མི་ལངས་བ་ཡོད་ཟེར། དེར་དམ་ལ་བཏགས། མགོན་པོ་ཡབ་ཡུམ་ཀུན་གྱི་ཞལ་གཟིགས། བླ་མ་རྣམ་གཉིས་ལ་མ་ལྟོས་པའི་སྒྲུབ་སྐོར་མན་ངག་རྙེད། རྣམ་གཉིས་ལ་གང་བཞུགས་ལོན་ཏེ་བོད་དུ་བྱོན། དེ་ལ་བླ་མ་ཨ་སེང་དབང་ཁྱུག་གིས་ཁམས་ཀྱི་ཝ་ཆུ་ཁོག་ཏུ་མཇལ་ཏེ་ཞུས། རེ་ཞིག་ཕྱག་ཕྱིར་འབྲངས། མཐར་སྒམ་པོ་གངས་རྭ་ལ་བསྒོམས་ཏེ་ཆོས་སྐྱོང་འདི་འགྲུབ་པ་ཡིན། དེ་དང་དཔལ་ཕག་མོ་གྲུ་པ་གཉིས་ཀྱིས་གནམ་རྩེ་ལྡེང་དུ་གསན། བླ་མ་ཞང་གི་ཡང་ཁམས་སུ་ཕེབས་དུས་དུང་མཁན་མཛད་དེ་རེ་ཞིག་ཕྱག་ཕྱིར་ཕེབས་ནས་གསན། གཞན་ཡང་བླ་མ་སོགས། གསལ་སྟོང་ཤྭ་རེ། ཅོག་རོ་ཆོས་ཀྱི་རྒྱལ་མཚན། རྒྱ་རོང་བ་ཆེན་པོ། གླང་སྟོན་སོགས་སློབ་མ་ཤིན་ཏུ་མང་། དཔལ་ཆེན་པོ་ཞེས་པའི་མཚན་ཡང་ཧེ་རུ་ཀའི་ང་རྒྱལ་བཟུང་བའི་ཚེ་སྐུ་མདོག་མཐིང་ཁ་དང་སྤྱན་གསུམ་ཡོད་པར་སྟོན་ནུས་པ་ཡིན། མཐར་ཙ་མི་ནས་མཁའ་སྤྱོད་ལ་བྱོན་པ་ཡིན་ནོ། །དཔལ་ཕག་མོ་གྲུ་པ་ལ། རྗེ་བཙུན་གླིང་གིས་གསན། དེས་ཁོ་བོ་གཙང་པ་རྒྱ་རས་ལ་གནང་ཞིང་། བླ་མ་ཞང་ལ་དེ་རང་གི་ལུགས་དངོས་ཀྱིས་འཁུམ་པ་ཡིན། རྗེ་གྲུབ་ཐོབ་ཆེན་པོ་སྟེང་པ་ལོ་ཙཱ་བ་དང་། རོང་ལིངས་ལོ་ཙཱ་བ་གཉིས་ལ་གསན་པའང་བདག་ལ་གནང་མོད་ཀྱང་། ལོ་རྒྱུས་འདི་རྒྭ་ལོ་ལུགས་ཕག་ཚལ་གྱི་གསུང་རྒྱུན་མ་ཉམས་པར་གཙང་པ་རྒྱ་རས་ཀྱིས་ཇོ་ཡེས་ཀྱི་དོན་དུ་བཀོད་པ་གསེར་གྱི་ཡང་ཞུན་མ་ཞེས་བྱ་བ་རྫོགས་སོ། །ཀུན་གྱི་རྣ་ལམ་དུ་གྲགས་པར་གྱུར་ཅིག ཀུན་གྱི་རྣ་ལམ་དུ་གྲགས་པར་གྱུར་ཅིག ཀུན་གྱི་རྣ་ལམ་དུ་གྲགས་པར་གྱུར་ཅིག དཔེ་མཛད་བྱང་ཡོད་པ་དང་མེད་པ་འདྲ་མིན་མང་ཞིག་མཐོང་ལ། ཅུང་ཟད་དག་པ་ཞིག་རྙེད། དེ་ལ་ཡང་ལྷག་ཆད་དུ་མ་སྣང་བས་གཞན་དང་བསྟུན་ཅིང་ཞུས་ཏེ་དག་པར་བྱས་ཏེ། འབྲུག་པ་ཡིན་ངེས་པ་རྣམས་ཅོལ་རྒྱུག་མ་མཛད་པར་འདི་ལ་ཡིད་སྟོན་པར་ཞུའོ། །འབྲུག་པའི་ཆོས་རྒྱུས་མེད་པའི་འབྲུག་ཆེན་ཡང་སྟོང་པའི་སྒྲ་ཨོཾ་ཨཱཿཧཱུྃ་ངོ་། གཞན་བཞིན་ཅལ་གཏམ་མི་སྟོན་པ། །དཔྱད་ན་འཐད་ཕྱིར་འདི་ཡི་མཚན། །གསེར་ཞུན་ཉི